Wira wa Selemani.
2.
Mimi ni dza ruwa kahi ya maruwa ganjina kpwenye tsi ya kugbwa ya Sharoni, dza ruwa ra toro ko deteni. 
Dza ruwa ra toro kahi za miya, ndivyo arivyo wende wangu kahi ya asichana ayae. 
Dza mtofaa kahi ya mihi ya tsakani, ndivyo arivyo wende wangu kahi za avulana ayae. Naonato kusagala phakpwe pephoni na kurya matundage ga mtswano. 
Waniphirika kpwakpwe nyumbani kpwenye sharee, achinibwiningiza na mahaba. 
Nimvunisani na zabibu za kuuma, niburudishani na matofaa mana mahaba gananiolaga! 
Mkpwonowe wa kumotso u tsini ya chitswa changu, na mkpwonowe wa kulume unaniphaphasa. 
Niapirani mwimwi achetu a Jerusalemu, kpwa kuhadza chiphala na kulungu a hiko weruni kukala tamundalamusa wala kugondomola mkpwatyo hadi wakatiwe ufike. 
Nasikira raka ra wende wangu, lola, hiyu aredza anaambuka myango na kuteremuka vidzangoni mairo. 
Wende wangu ana mairo dza chiphala ama chidzisa. Lola! Hiye aimire nyuma ya ukuta wehu, anatsungurira na dirishani anatsungurira kutsupira paziya ya kulangala. 
Wende wangu wagomba nami achiniamba, “Unuka, wende wangu, wangu uriye mnono, ndzo huphiye vyehu! 
Mana lola, minga ya mwaka ikasira mvula ikatsupa. 
Maruwa gakabumula chila phatu, wakati wa kuimba ukafika na sauti za njiya zinasikirika kosi kpwenye tsi yehu. 
Mitini ina vidaka na maruwa ga mizabibu ganagobumuka ganatuluza kungu nono. Unuka, wende wangu, wangu uriye mnono, ndzo huphiye vyehu! 
Aa njiya wangu, udzifwitsaye kpwenye panga za mawe hebu nione usoo mnono. Hebu nisikire rakaro ra kuvutiya mana rakaro rinapendeza na usoo ni mnono. 
Hugbwirireni madiya mbewa, haswa mbewa adide-adide kabila taadzangbwebananga minda yehu ya mizabibu ibumulayo maruwa.” 
Wende wangu ni wangu, nami ni wakpwe iye nkurisa mifugoye kahi za matoro, 
hadi dzuwa ritswe na vivuri-vuri viangamike. Uya mairo dza chiphala wende wangu, dza chidzisa kpwenye mavoromoko ga myango. 
