Chitabu cha Wira Mnono wa Selemani.
1.
Wira mnono sana wa Selemani, kutsupa mawira gosi. 
Naanidonere na mromowe mana mendzwaye ni nono kutsupa uchi wa zabibu 
Marashige gananukato, dzinare rinanihamira dza viratu kungu nono ya marashi chigomwagika. Ndiyo mana asichana anammendza. 
Nigbwira mkpwono huhende wangbwi! Mfalume akaniphirika kpwakpwe chumbani. Asichana Hunahererwa kpwa ajili yenu huna raha kpwa sababuyo ee, mfalume kpwa kpweli mendzwayo i mtswano kutsupa uchi wa zabibu. Ni sawa asichana kukumendza. 
Mwi achetu a Jerusalemu, mimi myawenu dzagbwe ni mwiru, ela ni mnono dzagbwe ni mwiru dza mahema kula Kedari au paziya za mahema ga Selemani. 
Msinilole sana kpwa sababu ya wiru wangu dzuwa ndiro chirohenda ngozi yangu ikale hivi. Mana enehu a chilume anireyera, achinishurutisha kutundza minda ya mizabibu. Nami nchishindwa kutundza munda wangu wa mizabibu. 
Niambira uwe wangu wa moyoni, go mangʼondzigo undagarisaphi rero? Undagatindizha kuphi dzuwa ra mutsi? Niambira sedze nkaonekana kuyeya kahi za arisa ayao. 
We mchetu mnono kuriko osi, napho kumanya lunga ro gurufu ra mangʼondzi na mbuzi na urise ana mbuzio phephi na mahema ga arisa. 
Wende wangu, uwe u wa samani na u mnono, dza farasi mchetu kahi za farasi alume a kuvweha magari ga Farao. 
Mafundago mmanono na vipuli uchivyovwala vikakuajira, na singoyo nono ikaajirwa ni mkpwufu uchiovwala. 
Hundakutengezera mikufu ya zahabu, ichiyodonwa na feza. 
Wakati mfalume akasagala phakpwe kochini, marashi gangu ga narido gananukato kosi. 
Naye wende wangu ni dza chikoba cha manemane kahi-kahi ya nyaho zangu. 
Wende wangu ni dza viluwa chivyobumuka kpwenye minda ya mizabibu ya Eni-Gedi. 
Lola, wende wangu, urivyo mnono, u mnono sana; matsogo ganapendeza dza ga njiya manga. 
Wende wangu, uwe piya u mnono, tsona u mnono haswa. Na phatu phehu pha kudziambalaza phana nyasi mbitsi. 
Nguzo za nyumba yehu ni muhi uihwao muerezi, na maphaluge ni ga miboreshi. 
